Iltalehden tekemän selvityksen mukaan julkista energiatukea valuu yritysjohtajien, lääkäreiden, lentäjien, asianajajien ja miljonäärien huippukalliisiin sähköautoihin.

Yli satatuhatta euroa maksavan Teslan haltija saa valtiontukea melkein kansaneläkkeen verran. PENTTI J. RÖNKKÖ

Yli satatuhatta euroa maksavan Teslan haltija saa valtiontukea melkein kansaneläkkeen verran, 500 euroa kuukaudessa.

Ainakin sata suomalaista hyvätuloista on yrityksensä kautta anonut valtiolta 400 – 500 euron kuukausiavustusta Teslan osamaksuihin tai leasingvuokriin. Tuen piiriin hyväksytyille valtio maksaa autonomistamistukea yleensä kolme vuotta kullekin eli käytännössä auton koko pitoajan ennen kuin auto menee vaihtoon.

Tiedot ilmenevät Trafin ajoneuvorekisteristä sekä tukihakemuksista, joita yritykset ovat toimittaneet työ- ja elinkeinoministeriölle.

Kuukausiavustukset ovat saajilleen verottomia. Avustukset kattavat jopa 30 prosenttia auton omistuskuluista.

Rahaa rikkaille

Tyypillinen tukeen oikeutettu Tesla on maksanut noin 140 000 euroa, mikä on kolme tai jopa neljä kertaa enemmän kuin pienempi kilpailijansa Nissan Leaf. Kallis Tesla haukkaa leijonanosan uusimpien sähköautojen tuista.

Sähköauton tuki ei tule automaattisesti, vaan avustusta pitää anoa valtiolta. Iltalehden selvitys kertoo, että joka toinen Tesla-autoilija tai hänen yrityksensä on vaatinut työ- ja elinkeinoministeriöltä tukea.

Tuen piiriin hyväksyttyjä Tesloja oli Suomessa viime vuoden lopussa noin 130.

Teslan ohjaamo. PEKKA KARHUNEN/KL

Tuki-Tesloilla ajaa yhteiskunnan kermaa: hyväosaisia, korkeasti koulutettuja, raharikkaita ja isoista tuloista nauttivia suomalaisia. Valtio tukee huippujuristien, erikoislääkäreiden, kauppiaiden, liikennelentäjien ja pääomasijoittajien Tesloja.

Eniten tuki-Tesloja on yritysjohtajilla ja yrittäjillä. Tyypillinen tuesta hyötyvä on toimitusjohtaja, jolla on työsuhdeauto. Tällainen on esimerkiksi entisen pörssiyhtiön Talentumin ex-toimitusjohtaja, elokuussa pörssiyhtiö Pihlajalinnan toimitusjohtajana aloittava Aarne Aktan.

Entinen tv-julkkis, nykyisin viestintäalan yrittäjänä toimiva Anna Sorainen ajaa tuki-Teslalla. Hän on kertonut, että tuella oli ratkaiseva merkitys autovalinnassa.

Tuki-Teslan ovat hankkineet Hartela-yhtiöiden omistaja Heikki Hartela, turkulainen sijoittaja Juha Koivurinta, FIM-konsernin myynnillä rikastunut Niklas Geust sekä perintörikkaaksi syntynyt Jouhkien bisnessukuun kuuluva Julia Jouhki.

Silti suinkaan kaikki eivät huoli tukea. Joka toinen Tesla kulkee ilman valtionapua. Esimerkiksi pääministeri Juha Sipilä (kesk), liikemies Jari Sarasvuo ja entinen kiekkotähti Saku Koivu eivät ole ottaneet tukea Teslaansa.

Pääministeri Juha Sipilä (kesk) ei ole ottanut tukea Teslaansa. MAURI RATIAINEN

Räätälöitiin Teslalle

Työ- ja elinkeinoministeriö muutti sähköautojen energiatukisääntöjä vuonna 2014 varta vasten Tesla-autoilijoiden hyväksi. Sähköautojen tukea uhkasi jäädä käyttämättä, minkä vuoksi ministeriö väljensi tukiehtoja vauhdittaakseen kaupankäyntiä.

Amerikkalaismerkin markkinaosuus Suomen sähköautokaupassa pomppasi pian ministeriön päätöksen jälkeen. Sillä on Suomessa nyt noin 60 prosentin markkinaosuus.

Sähköauton energiatuki suosii työsuhdeautoilijoita ja yrittäjiä. Tukea voi saada vain sellaiseen autoon, joka on rahoitettu rahoitusyhtiön kautta esimerkiksi osamaksulla tai rahoitusleasingillä. Tukea ei saa, jos ostaa auton käteisellä omakseen.

Nykyinen sähköauton tuki on määräaikainen. Tukien maksatukset jatkuvat ainakin vuoden 2017 loppuun.

Hallitus pitää tuen siihen saakka ennallaan, vaikka ministerit ovat päättäneet samaan aikaan leikata kaikkein köyhimpien perusturvaa kautta linjan. Hallituksen leikkuriin joutuvat muun muassa kansaneläkkeet, kodinhoidontuet, vammaisetuudet ja sairauspäivärahat.

Nykyinen sähköautojen tukikiintiö on kuitenkin käytännössä täynnä, eikä uusia huolita enää mukaan kuin ehkä poikkeustapauksissa.

Sipilän hallitus tekee todennäköisesti ensi syksynä periaatepäätöksen siitä, miten tukeminen jatkuu.

Lue lauantain Iltalehdestä koko selvitys sähköautojen tuesta ja siitä, keiden autoilua veronmaksajat avustavat.